P. Paška, predseda NR SR: (2008-12-04):
(Hlasovanie.) 135  prítomných, 132 za, 3 sa zdržali. Konštatujem, že sme vyslovili súhlas s uvedeným návrhom. Chcem vás, dámy a páni, informovať, že príslušné výbory už prerokovali novelu zákona o pôsobnosti orgánov štátnej správy, je to tlač 861, ktorú prerokúvame v skrátenom legislatívnom konaní. O tejto novele v druhom čítaní budeme rokovať v piatok 5. decembra o 9.00 hodine ráno. Zároveň vás chcem informovať, že dnes o 14.00 hodine budeme pokračovať hodinou otázok, písomnými odpoveďami a interpeláciami. A teraz, keď dovolíte, rád by som vám poskytol informáciu. Pani podpredsedníčka, môžete previesť? Vážené pani poslankyne, páni poslanci, včera podvečer sa uskutočnilo v maďarskom Komárome moje stretnutie s predsedníčkou Maďarského národného zhromaždenia pani Katalin Szili, ktoré bolo súčasťou našej medziparlamentnej spolupráce, ale ktoré bolo prvým krokom k tomu, čo nazývame snaha dostať náš maďarsko-slovenský dialóg do normálnej roviny spolupráce. Predpokladám, že cez médiá ste už niektoré informácie dostali, napriek tomu všetkému vzhľadom na charakter aj dohôd a záverov z tohto stretnutia, ktoré majú vplyv aj na fungovanie Národnej rady Slovenskej republiky, si dovoľujem vás informovať aj takýmto spôsobom. Pripravím, samozrejme, aj písomnú informáciu, ktorú všetci dostanete. Chcem hlavne pánov predsedov výborov, ktorých sa bude týkať v najbližšom období po Novom roku penzum práce, pretože sme sa dohodli na určitých formách spolupráce, informovať vopred, že sa na nich obrátim s listom aj s požiadavkou, o aký obsah spolupráce pôjde. Veľmi krátko. To stretnutie nebolo jednoduché, záver však naznačil, že Maďarská republika a Slovenská republika, ale najmä národné parlamenty majú záujem spolupracovať a hľadať vo všetkých otázkach, kde existujú rôzne pohľady, spôsob, ako dospieť k záveru. Zámerne používam termín „iný pohľad alebo iné riešenie“, pretože by som bol veľmi nerád, aby sa maďarsko-slovenské vzťahy interpretovali len z pozície a termínu napätia. Dohodli sme sa s pani predsedníčkou Národného zhromaždenia, že na úrovni ústavnoprávneho výboru, výboru zahraničného, pre európske záležitosti, na úrovni hospodárskeho výboru, na úrovni výboru pre ľudské práva a národnostné menšiny a na úrovni výboru pre školstvo, kultúru a vzdelávanie sa najneskôr do konca februára pripravia agendy, aby sa mohli uskutočniť stretnutia týchto výborov, na ktorých sa bude hovoriť o pohľadoch na problematiku. A teraz veľmi jednoducho k problematike, ktorú som prezentoval, alebo k postojom, ktoré som prezentoval. Samozrejme, z maďarskej strany neustále dochádzalo k interpretácii o akomsi významnom porušovaní práv postavenia menšín na Slovensku, ktoré som dôrazne odmietal, na druhej strane som veľmi dôrazne žiadal, aby Národné zhromaždenie zrušilo uznesenie o inštitucionalizácii Fóra poslancov Karpatskej kotliny, aby Národné zhromaždenie konečne naplnilo literu zákona z roku 1993 a zabezpečilo účasť aj Slovákov žijúcich v Maďarsku v Národnom zhromaždení Maďarskej republiky a aby Národné zhromaždenie Maďarskej republiky prijímalo také zmeny v legislatíve a v právnom poriadku, aby sa zamedzilo šíreniu rôznych xenofóbnych radikálnych a extrémistických prejavov, s ktorými sa najmä vo vzťahu voči Slovensku stretávame. Dohodli sme sa a som veľmi rád, že práve parlamentná úroveň bude tým fórom, kde, dúfam, budeme naozaj hľadať ohľady a riešenia, ktoré nás posunú v rámci našej spoločnej budúcnosti v Európskej únii dopredu. Ďakujem vám pekne. (Potlesk.)